
Patchwork

Kulcsszavak: etnikai sokszínűség; szomszédsági rendezvények; közösségi építés; moduláris bútorok
A Népszínház utca mindig is híres volt etnikai sokszínűségéről, állandó nyüzsgéséről. Ám a híres szó a köztudatban mára már hírhedté alakult. Pedig nagy múltra tekint vissza, hiszen már a 20. század eleje óta több népcsoport élt itt egymás mellett békében, egymást segítve, az utcát becsben tartva és ápolva. Manapság, az itt élők csak elhaladnak a másik mellett, inkább tudomást sem vesznek egymásról, nem vegyülnek. Ingáznak az otthon és a munka között, de nem állnak meg a járdán, szinte beletörődtek már a „hírhedt környék” címbe.
Ám ez korántsem igaz! Az utca multikulturális arca egy nagyon egyedülálló és becsülendő tulajdonsága, ami máshol nem jellemző Budapesten, sőt az egész országban. Ápolni kell, és nem eltemetni. Hogy a lakosok ne csak áthaladjanak, hanem megálljanak és megismerjék ezt az arcát, úgy érezzék ide tartoznak. Egy úgy nevezett „Harmadik Helyet” kell teremteni az első (otthon) és a második (munka) között, ahol nem a másiktól elhatárolódva, hanem együtt, egymással együttműködve meg lehet ismerni a szomszédokat, ezeket a változatos kultúrájú és sokszínű háttérrel rendelkező embereket. Egy olyan közösséget lehet kialakítani ennek köszönhetően, ami az utcában élőké. Mindenkié.
Egy közösségi építés keretein belül szeretnénk az utcába moduláris, könnyen összepakolható, fa bútorokat készíteni, melyeket az itt működő kis étkezdéknek, kereskedéseknek ajánlanánk fel, hogy a járdára és a parkolókba kiterjeszkedve tudják növelni vendégterüket, és ezen bútorokkal is színesítsék az utcát.
Szeretnénk a közösségi építésnek, valamint az utcában már működő szervezeteknek és közösségi rendezvényeknek egy központot kialakítani, mely mindenféle különböző programnak helyet biztosíthatna. Itt a népcsoportok bemutatkozhatnának a környéken lakóknak, ami segítené integrációjukat, valamint a körülöttök élőkkel való kapcsolódásukat. A Népszínház utca 42-44. szám alatt lévő kis postahelyiség szolgálhatna a találkozások helyeként, a korábban említett „Harmadik Helyként”. Ebbe a térbe is moduláris berendezést terveztünk, így ahogy egy mozaik darabjait rakosgatjuk, úgy tudnának a megfelelő helyükre kerülni a tér elemei is, hogy mindig igazodni tudjon az adott szituáció, program és az ott lévők igényeihez.
Ha egy ilyen kis helyen meg tud valósulni az integráció, az információcsere és az összefogás, az itt lakók már könnyen tudnak majd az utcai szintű projektekben együttműködni, otthonukká tenni a Népszínház utcát és lemosni róla a hírhedt jelzőt.
 



